muyax cyunga ro ki'an qalang

muyax cyunga ro ki’an qalang
ita cquliq Tayal garing cyunga ga mqyanux cqa cka gyax, mqyanux sobih llyung, hlahuy, ro pkrkyas. lama kbalay muyax ro tnqalang qa bnheci myan maki cqa rgyax ro roq qani. siga ktaliy spuwah inu behuy, ro skahul inu qsya, ro mtru rroq cqaca. ini hmci kbalay muyax ay, spuwah kinbaqan naha musa tmmuyax. kmayal cami krryax maha “baq kmayal ke qa rroq, siga baq mung, kyalun su nya inu mblaq mqyanux.”

cyunga ga gnwayax qa bnheci smbu wagi, ro ini hmor qsya cqaca, musa naha kbalay qalang. kruma ga maki cqa b’nux rgyax, baha hmcwa helax wayal qsya cqaca, ro baqun tayux kntheyaq uyi. nanu mica qa yaw mlahang qalang qani ga hminas tyaba na yaw, spuwah bawiq musa tayux paris ini ga qsinux. kruma maki bih na qalang ga baq maki qutux gong, inblaq naha musa mebun qsya, mahuq lukus, ro pmuya. ro syan naha muyax ga maki uyi gaga nya, muyax, khu ro pgyan wagi, ro r’anan qani ga maki nanak ki’an nya. ro qutux qutux glux muyax naha ga ini ksobih hayi ana ga ini ktheyaq uyi, baha hmcwa mkrrax mlahang qabax cquliq, ro maki nanak ki’an naha.

muyax myan cyunga ga piyux hayi s’agal naha qhoniq ro ruma ro btunux musa kbalay. ini kbawiq uyi muyax, ro msngiyil uyi rnamux naha, teta helax wayal qsya qwalax. ro rnamux naha ga piyux hayi mukan naha k’man ini ga yulaq, qani ga musa qmalang wagi ro hmtuy qwalax. kruma qalang ga baha hmcwa gheyaq ciyan la, nanu mica qa muyax naha ga syan naha cka rroq, baha hmcwa hlhul hayi cka nya, ro hmtuy mbehuy uyi. ro blihul naha ga syan naha skura htgan wagi, baha hmcwa saniq lga sbun wagi lro posa hhoyiq cka muyax.

ro cka muyax ga maki hka, cqaca ga hminas calay na ki’an maki qutux muyax. baha hmcwa puniq qani ga musa phapuy mami ro malah, qani ga musa malah lukus ro ptkiyay nniqun. ro mtlibu puniq pqiyu yaw cyunga qa bnheci, ro mung qa laqi lro pqbaqun naha ke Tayal uyi. puniq qani ga giwan na insuna ta, pisan na Katey ta uyi. maha ni ppkut puniq lga, gheyaq qani muyax la. nanu mica qa kmayal cami krryax maha “cyan maki puniq, cyan maki uyi muyax na.”

khu hiya lga psyan myan binah muyax ini ga babaw bawiq kakay. maha kya lga ini kiyup cka qa qolit ini ga hhoyiq la. cka nya ga psyan myan trakis, qcyay ro cehuy. qani hiya ga skwan na nniqun muyax. muyax ni ima mso’un khu ga, imi nya ga qniyat ro cpung maniq qa qutux muyax qaca. kruma ga uka nniqun lpyung lga, musa qmasux nniqun qa muyax qaca, maha kya lga qenah msqutux inlungan qalang qaca la.

pgyan wagi qani ga ki’an na qabax cquliq, mwah pgyan bwax ro pgyan lukus, ro mlahuy, miyuy yuy. tehuk ryax sqasan lga, msli kya qa qabax cquliq. pkkayal yaw na qalang, sqqas pkloh, ro tpihun lpyung. pgyan wagi qani ga pisan hayi sinzyok na qalang, ro kmayal ke, mqwas qwas ro kbalay yaw maki kya qa qabax cquliq.

yaw kbalay muyax qani siga mkrrax mtiyaw qabax cquliq. mlikuy hiya ga musa kmut qhoniq ro pcrux lwax, rmamux. ro kneril hiya ga yunbi nniqun, tminun gasin, ro cmapuh, ro laqi hiya lga musa hmakut cipaq na qhoniq, mbbiq qqaya. qabax yaw qani ga pisan na msqutux inlungan qabax qalang. ro suqun naha kbalay muyax lro kbalay naha qutux cipaq na gaga. pngsa naha qwaw trakis cqa utux bnheci, shway naha qa klhangan nya, ro msqun maniq qa qabax cquliq ro msyaq kmayal maha “masoq kbalay muyax la msli qabax mcwahi uyi la”

ro gaga na kbalay muyax myan ga knbaqan calay. si cami a’gal lingay na qaya, ini hiriq ro ini kclaq. ro prkyas na rnamux ro khmay na qnryan, ini ga ki’an naha ca ga spuwah kkayal ta. piyux qwalax maki cqa rgyax, nanu mica qa siga msngiyil rnamux, ro ghzyaq qa gbyan, nanu mica qa siga khmay qnryang, ro puniq naha ca ga syun naha kcka muyax, nanu maha kya lga thuyay mn_gyut musa tanux, ro hmtuy kmat kuy uyi. qabax kinbaqan naha qani ga pisan r’tung, qani calay qa knblaq na snyukan skura rrgyax.

mehong nya lga, rmurux mshyi qalang qa sexu na Ipun, ro piyux qalang wayal shyi hogal. ro mehong lga s’agal naha semento, ro tecyu musa kbalay muyax. ana blaq hayi us ga ini pisan cyunga hlhul inlungan, mwani lga kruma qalang nyan t’aring kbalay muyax Tayal loyi. ro si naha psbaq llaqi. ro psbaqan bnheci son nanu gmwayax qhoniq qa sening mrkyas, ro son nanu rmamux, ro kruma pqwasan biru ga spuwah na qba laqi nanak musa kbalay cipaq na ppsulung muyax, teta baqun naha son nanu kbalay, ro qbaqun naha kinbaqan na bnheci loyi.

muyax cyunga qani ga iyat nanak muyax ay, qani ga cnngusan na gaga. qutux qutux phaga, qutux qutux ki’an ga maki imi nya nanak. lwax na muyax naha ga pisan pincrux naha. ro puniq qaca ga pisan qsahuy na qnxan naha, ro blihul hiya ga pisan mubuy ki tanux. qabax cnngusan qani ga si ta qbaqun maha iyat nanak mqyanux qa muyax qani, psbaqan cami nya maha son nanu m’Tayal ro mtiyaw.

mwani lga qenah qutih qa kkayal myan qani la, nanu mica qa qenah blaq qa kinbaqan na kbalay muyax cyunga qani. baqun bnheci qa son nanu qmalang behuy, ro son nanu posa qsya, son nanu mhlhul. maha ni s’agal ta qabax kinbaqan qani ro twangan loyi knbaqan mwani ga, baq ta kbalay qenah lokah na muyax, ro ini kclaq rgyax uyi. kruma qalang ga nyan t’aring psulung kya tlaman, s’agal naha rum aro qhoniq musa kbalay, ro twangan naha qqaya na qmalang qsya mwani, nanu mica qa blaq calay ro pisan cyunga uyi.

kmayal krryax qa cquliq na ita Tayal maha “’ki’an na lungan qa muyax, ro mwah cqani utux bnheci uyi” nanu mica qa kbalay muyax qani ga iyat nanak kbalay muyax, qani ga musa mubuy qnxan na qutux muyax. qutux qutux lwax na muyax ga maki lalu na bnheci ta, qutux qutux syax puniq ga maki pinqyuwan na cinmuyax ta, trang nyan myan ktalan loyi muyax cyunga ca ro musa pgyan wagi loyi ga, lungun ta loyi qba na bnheci ro qwas na bnheci. ana qutih hayi muyax, us ga nyan maki na inlungan ta. baqun myan maha son nanu kbalay muyax son nanu mlahang muyax ga ini krpyut muyax na Tayal la.

zyuwaw na:ke na cquliq Tayal